
Persongalleri

Vilda Jonsdatter Elvestad, 24 år, gift med Lavrans

Lavrans Elvestad, opprinnelig steinarbeider, nå slusevokter

Venil Lavransdatter Elvestad, 2 år, deres datter

 

Aslak Jonsen, Vildas bror, nyutdannet jurist, gift med Tone, bor i Kristiania

Tone Gustavsdatter Jonsen, syerske, datter av lensmannen på Ulefoss

 

Jon Pedersen, Vildas far, ufør etter ulykke på jernverket

Selma Pedersen, Vildas mor

Klara, Vildas farmor

 

Maren Odinsdatter Bakken, Vildas bestevenninne, gift med Nils

Nils Bakken, sagbruksarbeider

Nora Bakken, 3 år, deres datter

Sivert Bakken, 2 år, deres sønn

 

Godseierfamiliene:

Jernverkseier Christoffer Edelthorn, eier av Ulefos Jernværk, et sagbruk, gruver, store skog- og jordbruksområder med tilhørende gårder og husmannsplasser

 

Sagbrukseier Walter Roos, eier av Ulefos Hovedgaard og de fleste sagene, tresliperi, store skog- og jordbruksområder med tilhørende gårder og husmannsplasser

Julie Roos, husfruen på Ulefos Hovedgaard

Ulrik Roos, sagbrukseierens sønn

Dorthea Roos, gift med Ulrik

Enkefru Adelheid Leonore Roos, moren til Walter Roos

 

På Koh-i-Noor

Valentin Edelthorn, nevø av jernverkseieren

Kitty Edelthorn, Valentins hustru

 

Jørgen Sørensen, kunstmaler, gift med Guro

Guro Sigurdsdatter, tidligere budeie på seteren på Heia

Eilert Bjørkli, kunstmaler. Alfreds far

Alfred Bjørk, 10 år, Nanna og Eilerts sønn

 

I Danmark:

Olinea Sommerfelt (pikenavn Møller), tidligere tjenestejente ved Ulefos Hovedgaard, nå utvandret og gift med Erling

Erling Sommerfelt, tidligere gartner, nå utvandret

Linus Sommerfelt, 5 år, tidligere Theodor Linus Roos. Egentlig sønn av Olinea og Knut Høyberg, men offisielt sønn av Ulrik og Dorthea Roos. Siden adoptert av Olinea og Erling

Gunilla Sommerfelt, 3 år, Olinea og Erlings datter

 

Embetsmenn m/familie:

Thomas Engelhardt, prest

Gustav Lund, lensmann

Amalie Lund, lensmannens kone

Albert Grane, doktor

Leonard Grane, doktorens sønn, har sonet dom for drapsforsøk på Aslak

 

Tidligere viktige personer:

Knut Høyberg, forsvant i elva under flukt fra lensmannen

Nanna Bjørk, Dortheas forviste søster, syerske i Gråbeingården, myrdet av sin ektemann


Slik sluttet forrige bok:

Han dro henne varsomt inntil seg og strøk henne kjærlig over håret. «Jeg elsker deg, Vilda. Jeg kommer aldri til å elske noen annen enn deg.»

«Det e sånn for meg æu, Lavrans,» svarte Vilda rørt og tittet opp på ham. «Jeg elsker deg.»

«Så lenge det renner vann i elva?»

«Så lenge, ja. Ikkje reis te Amerika!»

«Hvis du vil ha meg, og kan tilgi meg for det vonde jeg har gjort deg …»

«Sjølsagt vil jeg ha deg, Lavrans,» avbrøt Vilda med blanke øyne. «Jeg har tegitt deg alt allereie.»

Nå skjønte hun at kjærlighet handlet om å tro. Hun måtte våge å tro på kjærligheten og kaste seg ut i det, uten noen form for sikkerhet. Det var så sant, det som farmor Klara pleide å si: Det e ingen det veit å mårrada’n kan bringe. Men hun måtte bare stole på at kjærligheten var virkelig. Hun hadde heller ikke glemt det vakre ordtaket prest Engelhardt minnet Aslak og Tone på i kirka da de giftet seg – det med at kjærligheten overvinner alt.

«Bli her hos meg, Lavrans.»

Lavrans smilte varmt og så henne dypt inn i øynene.

Så kysset de. Lenge.

Da de måtte snappe etter luft, så han på henne med det samme stålgrå blikket som hun fra første stund, der ute på Heia, hadde falt for. «Det er ikke noe annet jeg heller vil enn å være hos deg, elskede Vilda Jonsdatter. Det er her jeg hører til.»


KAPITTEL 1

I slusevokterboligen, Ulefoss, lørdag 14. januar 1893

«Ein skål for deg, kjære far!» sa Aslak og løftet glasset med fin rødvin. «Og te løkke med femtiårsda’n!»

Alle rundt det nyinnkjøpte spisestuebordet i solid eik hevet glassene og skålte, så nær som Vilda og Lavrans’ lille datter Venil på to år og åtte måneder. Hun satt mellom mormor Selma og oldemor Klara i en høy barnestol, hjemmesnekret av morfar Jon.

Navnet Venil hadde jenta fått etter Lavrans’ mormor, men det var også et navn fra en gammel norsk folkevise om ei vakker og stridig jente som het nettopp det. Ikke det at deres Venil var noen unormalt stridig jentunge, tenke Vilda, men viljesterk og vakker, det var hun.

Alfred, som allerede hadde rukket å bli ti, skålte veslevoksent med bringebærlimonade fra Lundetangens mineralvannfabrikk i Skien. Alfred hadde jammen strukket seg det siste året. Armer og bein hang og slang ustyrlig rundt ham, slik det typisk var for gutter i den alderen.

Vilda kastet et raskt blikk på middagsgjestene, slik vertinnen skal for å passe på at alle har det de trenger. En ilende følelse av lykke og takknemlighet for gjennom henne ved synet av hennes kjære som var samlet til farens bursdagsfest i slusevokterboligen, deres nye hjem etter at Lavrans hadde fått arbeid som slusevokter.

Det føltes godt å ha dem samlet rundt seg, disse menneskene som stod henne så nær i livet: Jon og Selma, farmor Klara, Aslak, Tone, Alfred og Eilert. Alfred hadde nærmest blitt som et barnebarn å regne for Jon og Selma. Dermed hadde de jo også blitt godt kjent med faren Eilert Bjørkli, som for fire år siden hadde valgt å flytte fra Paris til Ulefoss for å ta seg av sønnen sin.

Alfred så trygg og fornøyd ut, og det var han virkelig vel unt. Han hadde gått igjennom mye, den gutten, som mistet moren sin så tragisk som femåring. Deretter fulgte en tid med mye usikkerhet. Hadde det ikke vært for at Aslak hadde tatt seg av ham, hadde han ganske sikkert endt som barneslave hos en gårdbruker på Østlandet. Etter en periode hos Dorthea og Ulrik Roos på Lille Ulefos fordi det utrolig nok hadde vist seg at Dorthea var Alfreds tante, altså søsteren til Alfreds mor, dukket hans far opp på Ulefoss. Det var Jørgen Sørensen som hadde oppsporet ham i Paris etter at Dorthea hadde insistert på at han måtte påta seg den oppgaven. Jørgen hadde klart å overtale Eilert Bjørkli til å reise til Ulefoss for å hilse på sønnen sin, som han ikke ante at han hadde. Alt i alt hadde det heldigvis endt bra for Alfred.

Vilda tittet på datteren Venil, som tydeligvis likte viltkjøtt. Hun balanserte skjeen med små kjøttbiter, most potet og tyttebær mot den gapende munnen. Så kikket hun bort på Lavrans og smilte. Han sendte henne det gode blikket som hun alltid ble litt varm av. Hun var fremdeles like forelsket, og hun kjente det ekstra godt nå.

Kjærligheten mellom dem hadde bare blitt enda større etter at de fikk datteren. Og det som ingen andre enn Lavrans og hun visste ennå, var at det vokste en ny liten spire i magen hennes. Venil skulle bli storesøster. Vilda gledet seg til å fortelle alle nyheten, men det var for tidlig ennå. Hun hadde nylig forstått det selv, da den månedlige blødningen ikke kom som ventet, og Lavrans hadde nettopp fått vite det. Han hadde blitt så stolt og glad.

Tenk så heldige de var, at de hadde fått et så godt liv og bodde i første etasje i denne nye, fine vokterboligen! Et lite stykke unna og nærmere bruenden bodde Lavrans’ sjef, slusemester Strøm, med sin familie. Slusemesterboligen var naturligvis både større og flottere enn deres hus. Slusemesteren var jo øverst på rangstigen i kanalhierarkiet.

Vilda måtte innimellom klype seg i armen for virkelig å fatte at det var sant. Lavrans hadde arbeidet på kanalanlegget helt til Telemarkskanalen åpnet for trafikk den første juli i fjor. Noen uker før åpningen fikk han tilbud om å arbeide som slusevokter på Ulefoss, noe han selvsagt takket ja til.

Det var to fast ansatte slusevoktere på Ulefoss, og i etasjen over dem bodde den andre slusevokteren, Ludvig Samuelsson. Han hadde nettopp overtatt stillingen etter en som hadde flyttet med familien sin til Halden fordi han hadde fått arbeid som slusevokter der. Det var visst mest for å komme nærmere konas familie at de flyttet.

Den nyansatte vokteren var en svensk ungkar, og de hadde ikke rukket å bli særlig kjent med ham ennå. Vilda var glad for at de ganske raskt fikk ansatt en slusevokter til, for det trengtes to kompetente voktere, blant annet til det svært farlige arbeidet på nåledammen når vannføringen skulle reguleres. De strie vannmassene hadde en enorm kraft, og det skulle alltid være to erfarne menn som arbeidet sammen. Noe annet var uforsvarlig og ulovlig etter arbeidsinstruksjonene.

Det var godt at beredskapen var i orden før vårflommen kom. Denne vinteren hadde vært snørik, og enda mer kunne de nok vente seg i løpet av neste måned. I februar pleide det ofte å lave ned med snø. Det kom til å bli mye smeltevann i vårløsningen.

Det var så mye som hadde gått bra de siste årene. Ikke minst hadde Jon klart seg tålig godt etter arbeidsulykken på jernverket. At han nå satt her og kunne feire femtiårsdagen sin, var langt ifra noen selvfølge. Han kunne ha omkommet i ulykken, men takk og lov gikk det bra, til tross for at han nå hadde problemer med å gå og måtte leve med en del smerter. Han kom seg forståelig nok aldri tilbake til arbeidet i støperiet, men han holdt da på med sitt, nevenyttig og arbeidsom som han alltid hadde vært. Etter at han hadde laget den fine barnestolen til Venil var det flere foreldre som hadde spurt ham om han kunne lage en til dem også. På den måten fylte han hverdagene med noe lystbetont, og han tjente til og med litt penger.

Heldigvis hadde foreldrene fått lov til å fortsette å bo på Verket, selv om Jon hadde blitt ufør. Det var fordi Jon hadde litt arbeid på jernverkets sagbruk når han var i form til det. Der kappet han honved som arbeiderne fikk kjøpt billig til brenneved vinteren igjennom. Jon fikk også utbetalt en liten sum i måneden fra jernverkets fattigvesen. Fattigkassa, som folk kalte den. Det skulle da også bare mangle, for inntektene til fattigvesenet kom ikke bare fra jernverkets eier. Alle arbeiderne på jernverket måtte også gi sitt bidrag fra egen lønn til Fattigkassa. I tillegg ble også eventuelle bøter verksarbeiderne ble pålagt for diverse forseelser, bidrag til Fattigkassa.

Men de små inntektene til sammen var ikke nok til at Jon kunne forsørge Selma, Klara og seg selv, så de månedlige bidragene fra deres to barn var nødvendige. Vilda og Aslak hadde mange ganger fått høre fra hvor kjærkommen hjelpen var, og hverken foreldrene eller farmoren visste  hva godt de skulle gjøre i gjengjeld. Klara sørget for at Vildas lille familie og Aslak og Tone alltid hadde varme sokker og andre strikkeplagg. Rett som det var stakk Selma innom slusevokterboligen med nybakte brød. Av og til hadde hun også med et glass med syltetøy laget av bær fra hagen på Verket.

Praten gikk muntert rundt bordet, og Vilda frydet seg over rosen hun fikk for maten hun hadde holdt på med i timevis. Hun syntes det var moro å lage i stand til selskap – men så hadde hun jo også en snill mann som hadde passet jentungen mens hun var opptatt på kjøkkenet.

«Når en er opplært først av sin dyktige mor og farmor på Verket og siden på kjøkkenet på Ulefos Hovedgaard, sier det seg selv at en blir god til å lage mat,» sa Lavrans og var tydelig stolt av Vilda. «Og heldig er jeg som fikk henne. Skal vi ikke skåle for kokka?» Han løftet glasset og alle stemte i med et høyt skål.

Etterpå fikk Vilda hjelp av Tone til å fylle på mer mat på kjøkkenet, og de hadde nettopp kommet inn i spisestua med rykende varme fat. Mens hun serverte rådyrsteken, lyttet Vilda til Aslak som fortalte om tilværelsen i Kristiania.

Aslak hadde fått sin første stilling som sakfører i et firma ikke langt fra Karl Johans gate, og Tone hadde tatt noen sykurs og kommet godt i gang som syerske av fasjonable kjoler og som modist. Alfred lurte på hva en modist var for noe, og Tone forklarte at det var en som laget hatter. Vilda var litt spent på om det ville komme småbarn hos Aslak og Tone snart. De hadde jo vært gift i noen år nå, og Aslak var i arbeid etter endt utdannelse. Hun visste at de ønsket seg barn, det hadde de sagt for lenge siden, men samtidig var det kanskje greit at det ikke hadde kommet noen før Aslak var ferdig med å studere. Men nå kunne det vel passe? Eller kanskje ikke. Tone var jo så ivrig i sitt eget arbeid nå. Og hun gjorde det jo veldig bra, etter hva Vilda hadde forstått. Vilda hadde jo ikke noe med det heller, men hun kunne likevel ikke la være å undre seg litt over at det ennå ikke var noe på gang.

«Åssen går det oppå Koh-i-Noor om daenne, Eilert?» kom det fra farmor Klara.

Jernverkseier Edelthorns store, staselige hus Koh-i-Noor som lå et stykke ovenfor Edelthorn-familiens herregård, huset både tegne- og malerskole, kunstgalleri, bolig for losjerende og bolig for jernverkseierens nevø Valentin Edelthorn og hans frue Kitty.

Den ganske eksentriske Valentin hadde flyttet inn i Koh-i-Noor den samme sommeren som Lavrans kom tilbake til Ulefoss, altså for fire år siden. Valentin hadde ansatt Lavrans for å bygge et ekstra tårn på slottet, som han konsekvent kalte den vakre bygningen. Akkurat noe slott var det vel ikke, men det kunne jo likne veldig, og enda mer etter at tårnet var bygget ferdig. Det var nå to flotte tårn, ett på hver side av bygget. Valentin mente at det var ti tårn til sammen på slottet, men da regnet han med de åtte små spirene på toppen av fasadeveggene på sør- og nordsiden. De kunne vel heller ikke akkurat kalles tårn, hadde Lavrans ymtet frampå til Valentin en gang, men den slags bemerkninger hadde Edelthorn-nevøen tydeligvis lukket begge ørene for. For Valentin var visst alt som skjøt i været fra hans slott, for tårn å regne.

Nå ja, Valentins slott var det strengt tatt ikke, for det tilhørte jo onkelen hans. Han og fruen hadde fått lov til å flytte inn i en tid som var svært vanskelig for Valentins far, altså jernverkseierens bror. Valentin hadde arbeidet for sin far, men siden han hadde kommet i økonomisk uføre, måtte Valentin få inntekt annenstedsfra, og det var da hans onkel tilbød ham stilling som revisor på jernverkskontoret.

Slik kom det i stand at Valentin og hans frue ble boende på Ulefoss, og det virket som de hadde tenkt å fortsette med det. Valentin var godt likt i bygda av folk flest, selv om noen ristet litt på hodet og omtalte ham som noe for seg sjøl. Men det var han jo også, tenkte Vilda. I tillegg var Valentin svært utadvendt og blid, og slo gjerne av en prat med helt vanlige folk, uten å bry seg om klasseforskjellene. Hvis han hadde tid, vel å merke. Valentin virket til å stadig være på farten.

Lavrans hadde  fortalt Vilda litt om denne Valentin Edelthorn, for han hadde jo blitt ganske godt kjent med ham i perioden han arbeidet for ham. Valentin var full av ideer og var svært nytenkende, og det var sikkert derfor han hadde satset på denne tegne- og malerskolen som Eilert Bjørkli og Jørgen Sørensen startet i Koh-i-Noors lokaler året etter. Bjørkli og Sørensens kunstskole, kalte de den. Det var Valentin selv som var eieren av skolen og som finansierte driften i håp om at den ville bli en god inntektskilde.

I starten hadde nok Eilert og Jørgen tenkt seg at det skulle melde seg unge, begavede kunstnerspirer til skolen, men de innså snart at det var urealistisk, for ingen søkte seg dit. Det var nok storbylivet i Kristiania som trakk til seg ungdommen. I stedet satset de nå på velsituerte og bemidlede fruer som hadde behov for rekreasjon på landet og som samtidig ønsket å lære seg å male. Skolen, sammen med kunstgalleriet han hadde etablert, hadde Valentin store forventninger til at skulle lønne seg, nå som Telemarkskanalen yret av handelsreisende og også en god del turister tilhørende sosieteten.

Vilda hadde ikke vært og kikket i Koh-i-Noors kunstgalleri selv, men Lavrans hadde fortalt at det stort sett var malerier og tegninger av skolens elever som hang der, samt en del av Jørgen Sørensens og Eilert Bjørklis arbeider. Lavrans hadde hørt noe om at Valentin hadde kjøpt maleriene av Eilert, sannsynligvis fordi Eilert ikke hadde råd til husleien på Koh-i-Noor.

Jørgen hadde det litt enklere økonomisk, ettersom han og Guro hadde flyttet til småbruket Guro var oppvokst på, sammen med Guros far. Moren til Guro døde i forfjor, og det var sikkert fint og trygt for faren å ha dem boende hos seg. Valentin hadde forklart Lavrans at han så på kunstkjøpene som en investering. Det var alltid lurt å investere i kunst, mente han.

«E det mange elevær på denna kunstskolen deres?» Farmor Klara hadde blitt ganske liten og sammensunket i ryggen de siste årene, og enda dårligere til beins, noe som ikke var så rart, for hun nærmet seg jo de åtti.

Lavrans hadde bestilt hestedrosje til de tre på Verket, tur-retur, under lavmælt protest fra Jon, som ville ordne opp og betale selv. Men han ga seg fort. De hadde det da trangt nok som det var, og det skulle bare mangle at ikke Lavrans skulle spandere hestedrosjen. Farmor Klara var derimot ikke, som sin sønn, av de lavmælte. Det hadde hun aldri vært. Så lenge vett og tale e i orden, ska ein ikkje klaga, pleide hun å si, og la alltid til at om så skulle skje at hun mista vettet og sa mye tull, så fikk det bare være slik, for det kunne hun ikke rå med. Vilda hadde ikke store frykten for at noe slikt skulle ramme farmoren. Klara hadde vært heldig slik.

Alles oppmerksomhet ble rettet mot Eilert Bjørkli, som hadde tatt en stor slurk av vinen før han svarte.

«Vel,» sa Eilert nølende. «Det er vel å overdrive å si at det går så det suser … Sant å si så er både Jørgen Sørensen og jeg litt mismodige for tiden. Det var visst ikke så enkelt som vi hadde forestilt oss, og som helt klart Valentin Edelthorn hadde håpet og trodd på, dette med tegne- og malerskole. Men vi har da hatt noen elever hvert år. I år er det bare to nye påmeldte, dessverre, men det kan jo hende flere melder seg på i løpet av våren.»

De andre rundt bordet så medfølende på Eilert, som så temmelig mismodig ut.

Så rettet han seg opp i ryggen og rusket litt i Alfreds lugg, som for å lette på stemningen. «Det ordner seg nok etter hvert. Dere vet, med en slik mann som Valentin i nærheten, skjer det alltid noe. Han har sagt at han er åpen for nye muligheter når det gjelder kunstvirksomheten, og hvis ikke han selv kommer på noe snart, så er det sikkert noen andre som gjør det. Den mannen er en evig optimist, og nytenkende så det holder. Godhjertet er han også, for han har faktisk satt ned husleien min til det halve.»

Eilert og Alfred bodde fremdeles på det samme værelset de hadde flyttet inn på i Koh-i-Noor for fire år siden.

«Men du har vel nok penger til at jeg kan gå på skolen?» spurte Alfred bekymret.

«Det ska du ikkje bekymre deg for, Alfred,» kom det fra Jon før Eilert fikk summet seg å svare. «Det blir det alltid ei råd med. Skrivebøkær, blyantær og viskelær, det lar seg ordne, veit du.»

«Takk, Beste-Jon,» svarte Alfred. Han kalte fremdeles Jon det.

Eilert kremtet brydd. «Jeg tror ikke det skal bli nødvendig, Jon, men takk for omtanken.»

«Her i familien hjælper vi te når det trengs,» svarte Jon bestemt. «Og dere to hører te vår familie.»

Vilda reiste seg og begynte å rydde av tallerkenene, siden alle var forsynte. Hun var rørt av det siste som ble sagt. Og dere to hører te vår familie, hadde Jon sagt. Det var så fint å høre, og akkurat slik det skulle være.

«Nå blir det snart dessert å få.» Vilda blunket til Alfred, som så forventningsfullt på henne. Han var vill etter dessert. «Hermetiserte plommer med piska krem, og sea det e stor feiring blir det bløtkake æu.»

Tone reiste seg for å hjelpe til, og Selma gjorde tegn til å gjøre det samme.

«Bli sittende, kjære deg, for en gangs skyld,» sa Tone og la hånden på svigermorens skulder mens hun så Vilda i øynene. «Dette tar vi oss av, ikke sant, Vilda?»

Vilda nikket, samtidig som hun fikk en følelse av at det var noe som plaget Tone. Det var noe med blikket hennes. Akkurat som om smilet ikke rakk helt opp til øynene. Og den trillende latteren hennes hadde ikke Vilda hørt en eneste gang etter at de kom. Det var ikke likt henne. Og siden Tone var så rask til å be Selma om å bli sittende … Var det kanskje noe Tone ville snakke med Vilda om?

